ພະແນກການເງິນ ນວ ເປີດຊຸດອົບຮົມ ທິດສະດີການເມືອງ-ການປົກຄອງ ຊັ້ນຕົ້ນຊຸດທີ I
ເພື່ອເປັນການຈັດຕັ້ງຜັນຂະຫຍາຍວຽກງານກໍ່ສ້າງພັກ-ພະນັກງານ ອີກທັງເພື່ອເປັນການປະຕິບັດຕາມແນວທາງຂອງພັກ ໃນການຍົກລະດັບຄວາມຮູ້ຄວາມສາມາດໃນການນຳພາຂອງພັກ ກໍຄືພະນັກງານຫລັກແຫລ່ງ ໃຫ້ໃຫ້ສູງຂຶ້ນ ແລະ ແທດເຫມາະກັບສະພາບເສດຖະກິດ-ສັງຄົມໃນແຕ່ລະໄລຍະຕາມເປົ້າຫມາຍທີ່ພັກວາງໄວ້.
ໃນວັນທີ 7 ກໍລະກົດ, ທາງພະແນກການເງິນນະຄອນຫລວງວຽງຈັນ (ນວ) ໄດ້ຈັດພິທີເປີດຊຸດອົບຮົມທິດສະດີການເມືອງ-ການປົກຄອງ ຊັ້ນຕົ້ນຊຸດທີ I ລຸ່ນທີ 23, ຂຶ້ນທີ່ພະແນກການເງິນ ນ ວ, ໂດຍການເຂົ້າຮ່ວມຂອງ ສະຫາຍ ຄໍາພັນ ມາລາບັນດິດ, ຄະນະປະຈຳພັກ ນວ, ເລຂາຄະພັກຮາກຖານພະແນກການເງິນ ນວ, ຫົວຫນ້າພະແນກການເງິນ ນວ, ມີສະຫາຍນາງ ວຽງພອນ ແກ້ວຄູນສີ ຮອງຜູ້ອຳນວຍການ ໂຮງຮຽນ ການເມືອງ-ການປົກຄອງນະຄອນຫລວງ( ຜູ້ປະຈຳການ) ພ້ອມດ້ວຍສະມາຊິກພັກ ພະນັກງານຫລັກແຫລ່ງ ເຂົ້າຮ່ວມຈຳນວນ 59 ສະຫາຍ.
ໂອກາດນີ້ສະຫາຍ ສີລິລາດ ທົງສິນທອງເພັງ ຄະນະພັກຮາກຖານ ພະແນກການເງິນ ນວ,ຫົວຫນ້າຄະນະຮັບຜິດຊອບຊຸດຝຶກອົບຮົມດັ່ງກ່າວໄດ້ຜ່ານ ບົດລາຍງານໂຄງການ ການຮຽນ-ການສອນ ຊຸດຝຶກອົມຮົມດັ່ງກ່າວ ໂດຍໄດ້ຍົກໃຫ້ເຫັນຄວາມຫມາຍຄວາມສຳຄັນ ຂອງການຍົກລັດໃນຄັ້ງນີ້, ເຊິ່ງລວມມີ 9 ວິຊາຮຽນ 15 ຫນ່ວຍກິດ ໂດຍໄດ້ດຳເນີນໄປເປັນເວລາ 6 ເດືອນຈຶ່ງສຳເລັດ.
ຂ່າວ: ວັນຊະນະ